title: Регламент за изпълнение (ЕС) 2017/2236 на Комисията от 5 декември 2017 година за изменение на Регламент (ЕО) № 3199/93 относно взаимното признаване на процедурите за пълно денатуриране на алкохол за целите на освобождаването от акциз

text:
               6.12.2017

               BG

               Официален вестник на Европейския съюз

               L 320/6

         РЕГЛАМЕНТ ЗА ИЗПЪЛНЕНИЕ (ЕС) 2017/2236 НА КОМИСИЯТА
   от 5 декември 2017 година
   за изменение на Регламент (ЕО) № 3199/93 относно взаимното признаване на процедурите за пълно денатуриране на алкохол за целите на освобождаването от акциз
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 92/83/ЕИО на Съвета от 19 октомври 1992 г. за хармонизиране на структурата на акцизите върху алкохола и алкохолните напитки (1), и по-специално член 27, параграф 4 от нея,
   като има предвид, че:

               (1)

               Съгласно член 27, параграф 1, буква а) от Директива 92/83/ЕИО от държавите членки се изисква да освобождават от акциз алкохола, който е напълно денатуриран в съответствие с изискванията на някоя от държавите членки, при условие че тези изисквания са надлежно съобщени и приети в съответствие с условията по параграфи 3 и 4 от същия член.

               (2)

               Денатуриращите средства, които се използват във всяка държава членка за целите на пълното денатуриране на алкохол в съответствие с член 27, параграф 1, буква а) от Директива 92/83/ЕИО, са описани в приложението към Регламент (ЕО) № 3199/93 на Комисията (2).

               (3)

               На 8 юни 2017 г. Румъния съобщи на Комисията денатуриращото средство, което възнамерява да използва за пълното денатуриране на алкохол, считано от 1 септември 2017 г., за целите на член 27, параграф 1, буква а) от посочената директива.

               (4)

               На 14 юни 2017 г. Комисията предаде посоченото съобщение на другите държави членки.

               (5)

               На 5 юли 2017 г. България съобщи на Комисията денатуриращото средство, което възнамерява да използва за пълното денатуриране на алкохол, считано от 1 август 2017 г., за целите на член 27, параграф 1, буква а) от посочената директива.

               (6)

               На 7 юли 2017 г. Комисията предаде посоченото съобщение на другите държави членки.

               (7)

               Комисията не получи нито едно възражение.

               (8)

               От съображения за правна сигурност настоящият регламент следва да влезе в сила незабавно.

               (9)

               Поради това Регламент (ЕО) № 3199/93 следва да бъде съответно изменен.

               (10)

               Мерките, предвидени в настоящия регламент, са в съответствие със становището на Комитета по акцизите,

         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕО) № 3199/93 се заменя с текста в приложението към настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 декември 2017 година.

            За Комисията

            Председател

         Jean-Claude JUNCKER

      (1)  ОВ L 316, 31.10.1992 г., стр. 21.

      (2)  Регламент (ЕО) № 3199/93 на Комисията от 22 ноември 1993 г. относно взаимното признаване на процедурите за пълно денатуриране на алкохол за целите на освобождаването от акциз (ОВ L 288, 23.11.1993 г., стр. 12).

      ПРИЛОЖЕНИЕ
      „
            ПРИЛОЖЕНИЕ
            Списък на продуктите с техния номер съгласно химичния регистър на Службата за химични индекси (CAS), които са разрешени за пълното денатуриране на алкохол:

                        Ацетон

                        CAS №: 67-64-1

                        Денатониев бензоат

                        CAS №: 3734-33-6

                        Етанол

                        CAS №: 64-17-5

                           трет-Бутилетилов етер

                        CAS №: 637-92-3

                        Флуоресцeин

                        CAS №: 2321-07-5

                        Бензин (включително безоловен бензин)

                        CAS №: 86290-81-5

                        Изопропилов алкохол

                        CAS №: 67-63-0

                        Керосин

                        CAS №: 8008-20-6

                        Осветителен керосин

                        CAS №: 64742-47-8 и 64742-48-9

                        Метанол

                        CAS №: 67-56-1

                        Етилметилкетон (2-бутанон)

                        CAS №: 78-93-3

                        Изобутилметилкетон

                        CAS №: 108-10-1

                        Метиленово синьо (52015)

                        CAS №: 61-73-4

                        Солвент-нафта

                        CAS №: 8030-30-6

                        Терпентиново масло

                        CAS №: 8006-64-2

                        Технически бензин

                        CAS №: 92045-57-3

                  Терминът „абсолютен етанол“ в настоящото приложение има същото значение като термина „абсолютен алкохол“, използван от Международния съюз по чиста и приложна химия (IUPAC).
            Във всички държави членки към денатурирания алкохол може да се добави оцветител с цел той да придобие характерен цвят, по който да може да бъде разпознат незабавно.
            I.   Обща процедура за денатуриране за получаването на напълно денатуриран алкохол, използвана в Белгия, България, Дания, Германия, Естония, Ирландия, Гърция, Испания, Франция, Италия, Кипър, Латвия, Литва, Люксембург, Унгария, Малта, Нидерландия, Австрия, Полша, Португалия, Румъния, Словения, Словакия и Финландия:

            На хектолитър абсолютен етанол:

                        —

                        1,0 литър изопропилов алкохол,

                        —

                        1,0 литър етилметилкетон,

                        —

                        1,0 грам денатониев бензоат.

                  II.   Повишена концентрация на общата процедура за денатуриране за получаването на напълно денатуриран алкохол, използвана в следните държави членки:

               Чешката република и Обединеното кралство

            На хектолитър абсолютен етанол:

                        —

                        3,0 литра изопропилов алкохол,

                        —

                        3,0 литра етилметилкетон,

                        —

                        1,0 грам денатониев бензоат.

               Хърватия

            На хектолитър абсолютен етанол:
            Минимум:

                        —

                        1,0 литър изопропилов алкохол,

                        —

                        1,0 литър етилметилкетон,

                        —

                        1,0 грам денатониев бензоат.

               Швеция

            На хектолитър абсолютен етанол:

                        —

                        1,0 литър изопропилов алкохол,

                        —

                        2,0 литра етилметилкетон,

                        —

                        1,0 грам денатониев бензоат.

                  III.   Допълнителни процедури за денатуриране за получаването на напълно денатуриран алкохол, използвани в някои държави членки:

            На хектолитър абсолютен етанол — една от следните формулировки:

               Чешка република

                        1.

                        0,4 литра солвент-нафта,
                        0,2 литра керосин,
                        0,1 литра технически бензин.

                        2.

                        3,0 литра трет-бутилетилов етер,
                        1,0 литър изопропилов алкохол,
                        1,0 литър безоловен бензин,
                        10 милиграма флуоресцеин.

               Гърция

            Може да бъде денатуриран само алкохол с ниско качество (първи и последни фракции от дестилацията) с алкохолно съдържание по обем от най-малко 93 % vol и непревишаващо 96 % vol.
            На всеки хектолитър воден разтвор на алкохол с алкохолно съдържание по обем 93 % vol се добавят следните вещества:

                        —

                        2,0 литра метанол,

                        —

                        1,0 литър терпентиново масло,

                        —

                        0,50 литър осветителен керосин,

                        —

                        0,40 грама метиленово синьо.

                  При температура от 20 °C крайният продукт ще достигне, в непроменено състояние, алкохолно съдържание по обем 93 % vol.

               Финландия — разрешени вещества до 31.12.2018 г.

            На хектолитър абсолютен етанол — една от следните формулировки:

                        1.

                        2,0 литра етилметилкетон,
                        3,0 литра изобутилметилкетон.

                        2.

                        2,0 литра ацетон,
                        3,0 литра изобутилметилкетон.

                  “


title: Регламент за изпълнение (ЕС) 2017/2241 на Комисията от 6 декември 2017 година за удължаване на преходните периоди при капиталовите изисквания за експозициите към централни контрагенти в регламенти (ЕС) № 575/2013 и (ЕС) № 648/2012 на Европейския парламент и на Съвета (Текст от значение за ЕИП. )

text:
               7.12.2017

               BG

               Официален вестник на Европейския съюз

               L 322/27

         РЕГЛАМЕНТ ЗА ИЗПЪЛНЕНИЕ (ЕС) 2017/2241 НА КОМИСИЯТА
   от 6 декември 2017 година
   за удължаване на преходните периоди при капиталовите изисквания за експозициите към централни контрагенти в регламенти (ЕС) № 575/2013 и (ЕС) № 648/2012 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (1), и по-специално член 497, параграф 3 от него,
   като има предвид, че:

               (1)

               С цел да се избегнат сътресения на международните финансови пазари и санкциониране на институциите чрез налагането на по-високи капиталови изисквания при процедурите за признаване на съществуващите централни контрагенти (оттук нататък „ЦК“) от трети държави, в член 497, параграф 2 от Регламент (ЕС) № 575/2013 бе установен преходен период, през който всички ЦК от трети държави, с които установените в Съюза институции извършват клиринг на сделки, се приемат от тези институции за квалифицирани ЦК.

               (2)

               С Регламент (ЕС) № 575/2013 бе изменен Регламент (ЕС) № 648/2012 на Европейския парламент и на Съвета (2) по отношение на някои данни за изчисляване на капиталовите изисквания към институциите за експозиции към ЦК от трети държави. В тази връзка в член 89, параграф 5а от Регламент (ЕС) № 648/2012 от някои ЦК от трети държави се изисква да докладват за определен период общия размер на първоначалните допълнителни обезпечения, които са получили от своите клирингови членове. Този преходен период е отразява предвиденото в член 497, параграф 2 от Регламент (ЕС) № 575/2013.

               (3)

               И двата преходни периода трябваше да изтекат на 15 юни 2014 г.

               (4)

               С член 497, параграф 3 от Регламент (ЕС) № 575/2013 Комисията се оправомощава да приеме акт за изпълнение, с който при изключителни обстоятелства преходният период за капиталовите изисквания да се удължи с шест месеца. Това удължаване следва да се прилага и по отношение на сроковете в член 89, параграф 5а от Регламент (ЕС) № 648/2012. Последно тези преходни периоди бяха удължени до 15 декември 2017 г. с Регламент за изпълнение (ЕС) 2017/954 на Комисията (3).

               (5)

               Европейският орган за ценни книжа и пазари призна 29 от установените в трети държави ЦК, подали заявление за признаване в съответствие с член 25 от Регламент (ЕС) № 648/2012. От тях един ЦК от Нова Зеландия бе признат въз основа на Решение за изпълнение (ЕС) 2016/2774 на Комисията (4), а три други ЦК от Индия бяха признати въз основа на Решение за изпълнение (ЕС) 2016/2269 на Комисията (5). Останалите ЦК от трети държави все ощеочакват да бъдат признати, а самата процедура по признаване няма да приключи до 15 декември 2017 г. Ако преходният период не бъде удължен, установените в Съюза институции (или техните установени извън Съюзадъщерни дружества) с експозиции към останалите ЦК от трети държави, ще трябва да увеличат значително собствените си средства с оглед на тези експозиции, което би могло да доведе до оттегляне на тези институции като преки участници в съответните ЦК или най-малкото до временно преустановяване предоставянето на клирингови услуги на клиентите на тези институции – и по този начин да породи сериозни сътресения на пазарите, на които тези ЦК извършват дейност.

               (6)

               Следователно необходимостта да се избегнат сътресения на пазарите извън Съюза, която вече доведе до удължаването на преходния период, определен в член 497, параграф 2 от Регламент (ЕС) № 575/2013, остава и след като изтече предвиденото в Регламент за изпълнение (ЕС) 2017/954 удължаване на този преходен период. Допълнителното удължаване на преходния период съответно следва да даде възможност на установените в Съюза институции (или техните установени извън Съюза дъщерни дружества) да избегнат значителното повишаване на капиталовите изисквания вследствие на незавършилите процедури по признаване на ЦК, предоставящи надежден достъп до конкретния вид клирингови услуги, необходими на установените в Съюза институции (или от техните установени извън Съюза дъщерни дружества). Поради това е подходящо преходният период да се удължи с още шест месеца.

               (7)

               Мерките, предвидени в настоящия регламент, са в съответствие със становището на Европейския банков комитет,

         ПРИЕ НАСТОЯЩИЯ РЕГЛАМЕНТ:
   Член 1
   Последно удължените с Регламент за изпълнение (ЕС) 2017/954 15-месечни периоди, посочени съответно в член 497, параграф 2 от Регламент (ЕС) № 575/2013 и в член 89, параграф 5а, втора алинея от Регламент (ЕС) № 648/2012, се удължават с още шест месеца до 15 юни 2018 г.
   Член 2
   Настоящият регламент влиза в сила на третия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 декември 2017 година.

            За Комисията

            Председател

         Jean-Claude JUNCKER

      (1)  ОВ L 176, 27.6.2013 г., стр. 1.

      (2)  Регламент (ЕС) № 648/2012 на Европейския парламент и на Съвета на 4 юли 2012 г. относно извънборсовите деривати, централните контрагенти и регистрите на трансакции (ОВ L 201, 27.7.2012 г., стр. 1).

      (3)  Регламент за изпълнение (ЕС) 2017/954 на Комисията от 6 юни 2017 г. за удължаване на преходните периоди при капиталовите изисквания за експозициите към централни контрагенти в регламенти (ЕС) № 575/2013 и (ЕС) № 648/2012 на Европейския парламент и на Съвета (ОВ L 144, 7.6.2017 г., стр. 14).

      (4)  Решение за изпълнение (ЕС) 2016/2274 на Комисията от 15 декември 2016 г. относно еквивалентността на регулаторната рамка по отношение на централните контрагенти в Нова Зеландия в съответствие с Регламент (ЕС) № 648/2012 на Европейския парламент и на Съвета (ОВ L 342, 16.12.2016 г., стр. 54).

      (5)  Решение за изпълнение (ЕС) 2016/2269 на Комисията от 15 декември 2016 г. относно еквивалентността на регулаторната рамка по отношение на централните контрагенти в Индия в съответствие с Регламент (ЕС) № 648/2012 на Европейския парламент и на Съвета (ОВ L 342, 16.12.2016 г., стр. 38).


title: Регламент за изпълнение (ЕС) 2017/2248 на Комисията от 30 ноември 2017 година относно класирането на някои стоки в Комбинираната номенклатура

text:
                  8.12.2017

                  BG

                  Официален вестник на Европейския съюз

                  L 324/14

            РЕГЛАМЕНТ ЗА ИЗПЪЛНЕНИЕ (ЕС) 2017/2248 НА КОМИСИЯТА
      от 30 ноември 2017 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 30 ноември 2017 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (код по КН)

                     Основания

                     (1)

                     (2)

                     (3)

                     Изделие (известно като „обтегач с бримка“), изработено от 6 отделни телени нишки, всяка с дебелина 3,25 mm.
                     Телените нишки са от галванизирана студеноизтеглена въглеродна стомана. Телените нишки са успоредни една на друга и имат цинково покритие. Те са хлабаво пресукани по цялата си дължина и са прегънати така, че изделието наподобява формата на буквата U.
                     Съгласно представянето изделието се използва за „обтягане“ на кабели върху дървени телеграфни стълбове, т.е. телените нишки на изделието се пресукват плътно и се превръщат в едноснопово въже.
                     Вж. изображенията (*1)

                     7326 20 00

                     Класирането се определя от разпоредбите на общи правила 1 и 6 за тълкуване на Комбинираната номенклатура и от описанието на кодове по КН 7326  и 7326 20 00 .
                     Класирането в позиция 7312  като едноснопови и многоснопови въжета, сплитки и подобни артикули се изключва, защото изделието не е плътно пресукано (вж. също Обяснителните бележки към Хармонизираната система за позиция 7312 , първи параграф и Обяснителните бележки към Комбинираната номенклатура за подпозиции 7312 10 61  до 7312 10 69 ). То става плътно пресукано едва след като се монтира на телеграфния стълб.
                     Поради това изделието следва да бъде класирано в код по КН 7326 20 00 , като други изделия от желязо или стомана.

            (*1)  Изображенията са само за информация.


title: Регламент за изпълнение (ЕС) 2017/2243 на Комисията от 30 ноември 2017 година за отмяна на Регламент за изпълнение (ЕС) № 1212/2014 относно класирането на някои стоки в Комбинираната номенклатура

text:
               8.12.2017

               BG

               Официален вестник на Европейския съюз

               L 324/1

         РЕГЛАМЕНТ ЗА ИЗПЪЛНЕНИЕ (ЕС) 2017/2243 НА КОМИСИЯТА
   от 30 ноември 2017 година
   за отмяна на Регламент за изпълнение (ЕС) № 1212/2014 относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 952/2013 на Европейския парламент и на Съвета от 9 октомври 2013 година за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
   като има предвид, че:

               (1)

               По силата на Регламент за изпълнение (ЕС) № 1212/2014 (2) Комисията класира продукт, представляващ твърдо цилиндрично тяло с резба от много твърда титанова сплав и предназначен за използване в травматологичната хирургия, в код по КН 8108 90 90.

               (2)

               В своето решение по дело C-51/16 (3) Съдът на Европейския съюз постанови, че позиция 9021 от Комбинираната номенклатура (КН), съдържаща се в приложение I към Регламент (ЕИО) № 2658/87 на Съвета (4), изменен с Регламент за изпълнение (ЕС) № 1101/2014 на Комисията (5), трябва да се тълкува в смисъл, че към тази позиция спадат винтовете за медицински импланти като разглежданите в главното производство, доколкото тези продукти имат характеристики, които ги отличават от обикновените продукти поради грижливата им изработка и голямата им прецизност, както и поради метода на производството им и специфичната им функция. По-специално фактът, че винтовете за медицински импланти като разглежданите в главното производство могат да бъдат поставени в тялото само със специални медицински инструменти, а не с обикновени инструменти, представлява характеристика, която трябва да се вземе предвид, за да се разграничат посочените винтове за медицински импланти от обикновените продукти.

               (3)

               Продуктът, за който се отнася Регламент за изпълнение (ЕС) № 1212/2014, отговаря на стандартите на ISO/TC 150 за винтовете за медицински импланти, предназначен е за използване в травматологичната хирургия при наместване на фрактури, представен е в стерилна опаковка, маркиран е с номер и следователно е проследим на всички етапи на производството и разпространението и се монтира в тялото с помощта на специални инструменти.

               (4)

               Следователно класирането на продукта, обхванат от Регламент за изпълнение (ЕС) № 1212/2014, в код по КН 8108 90 90 не отговаря на констатациите на Съда по дело C-51/16.

               (5)

               Поради това Регламент за изпълнение (ЕС) № 1212/2014 следва да бъде отменен.

               (6)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Регламент за изпълнение (ЕС) № 1212/2014 се отменя.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 ноември 2017 година.

            За Комисията,

            от името на председателя,

         Stephen QUEST

            Генерален директор

            Генерална дирекция „Данъчно облагане и митнически съюз“

      (1)  ОВ L 269, 10.10.2013 г., стр. 1.

      (2)  Регламент за изпълнение (ЕС) № 1212/2014 на Комисията от 11 ноември 2014 г. относно класирането на някои стоки в Комбинираната номенклатура (ОВ L 329, 14.11.2014 г., стр. 3).

      (3)  Решение на Съда от 26 април 2017 г., Stryker EMEA Supply Chain Services, C-51/16, ECLI:EU:C:2017:298.

      (4)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

      (5)  Регламент (ЕС) № 1101/2014 на Комисията от 16 октомври 2014 г. за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа (ОВ L 312, 31.10.2014 г., стр. 1).


title: Регламент за изпълнение (ЕС) 2017/2244 на Комисията от 30 ноември 2017 година относно класирането на някои стоки в Комбинираната номенклатура

text:
                  8.12.2017

                  BG

                  Официален вестник на Европейския съюз

                  L 324/3

            РЕГЛАМЕНТ ЗА ИЗПЪЛНЕНИЕ (ЕС) 2017/2244 НА КОМИСИЯТА
      от 30 ноември 2017 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 30 ноември 2017 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (код по КН)

                     Основания

                     (1)

                     (2)

                     (3)

                     Продукт, състоящ се от две хоризонтални и две вертикални релси от екструдиран алуминий, които заедно образуват рамка, предназначена да се монтира на стена посредством винтове.
                     Продуктът е предназначен да служи за прикрепване на панели с облицовъчни плочки.
                     Дизайнът на хоризонталните релси дава възможност панелите да се плъзгат в тях, което улеснява изваждането и смяната на панелите при необходимост.
                     Вж. изображението (*1)

                     7616 99 90

                     Класирането се определя от разпоредбите на общи правила 1 и 6 за тълкуване на Комбинираната номенклатура и от описанието на кодове по КН 7616 , 7616 99  и 7616 99 90 .
                     Класирането в позиция 8302  като „гарнитури, обкови и подобни артикули, от неблагородни метали, за мебели, врати, стълбища, прозорци, капаци на прозорци, каросерии, седларски артикули, куфари, сандъци, ковчежета и други изделия от този род“ се изключва. Релсите са предназначени за прикрепване на панели с облицовъчни плочки към стена, като тези панели са различни по естество от артикулите, които се прикрепват с помощта на продуктите от позиция 8302  (вж. също Обяснителните бележки към Хармонизираната система за позиция 8302 , втори параграф, букви D и E).
                     Следователно продуктът трябва да бъде класиран в код по КН 7616 99 90  като „други изделия от алуминий“.

            (*1)  Изображението е само за информация.


title: Регламент за изпълнение (ЕС) 2017/2245 на Комисията от 30 ноември 2017 година относно класирането на някои стоки в Комбинираната номенклатура

text:
                  8.12.2017

                  BG

                  Официален вестник на Европейския съюз

                  L 324/6

            РЕГЛАМЕНТ ЗА ИЗПЪЛНЕНИЕ (ЕС) 2017/2245 НА КОМИСИЯТА
      от 30 ноември 2017 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 30 ноември 2017 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (код по КН)

                     Основания

                     (1)

                     (2)

                     (3)

                     Изделие (т.нар. „поставка за вана“) от пластмаса, с нехлъзгава повърхност и размери приблизително 35 × 69 cm.
                     Изделието има отвори за оттичане на водата, дръжка и вградена сапуниера. От долната страна е снабдено с четири регулируеми крачета, посредством които се приспособява към ширината на ваната.
                     Поставката за вана може да помага на ползвателя да влиза и излиза от ваната и освен това може да се използва като седалка или като табла за продукти за баня.
                     Вж. изображението (*1)

                     3924 90 00

                     Класирането се определя от разпоредбите на общи правила 1 и 6 за тълкуване на Комбинираната номенклатура и от описанието на кодове по КН 3924  и 3924 90 00 .
                     Изделието не е мебел, тъй като не е предназначено да се поставя на пода или на земята, нито да се окача, да се фиксира на стена или да се поставя едно върху друго. Поради това в съответствие със забележка 2 към глава 94 класирането на изделието като „мебел“, посочена в позиции 9401 , 9402  или 9403 , се изключва.
                     Изделието трябва да бъде класирано в код по КН 3924 90 00  като „други домашни потреби и хигиенни или тоалетни артикули от пластмаса“.

            (*1)  Изображението е само за информация.


title: Регламент за изпълнение (ЕС) 2017/2246 на Комисията от 30 ноември 2017 година относно класирането на някои стоки в Комбинираната номенклатура

text:
               8.12.2017

               BG

               Официален вестник на Европейския съюз

               L 324/8

         РЕГЛАМЕНТ ЗА ИЗПЪЛНЕНИЕ (ЕС) 2017/2246 НА КОМИСИЯТА
   от 30 ноември 2017 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
   като има предвид, че:

               (1)

               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

               (2)

               С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея или с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

               (3)

               В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

               (4)

               Целесъобразно е да се предвиди, че обвързващата тарифна информация, издадена по отношение на обхванатите от настоящия регламент стоки, но която не е в съответствие с него, може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

               (5)

               Мерките, предвидени в настоящия регламент, са в съответствие със становището на Комитета по Митническия кодекс,

         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
   Член 2
   Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 ноември 2017 година.

            За Комисията,

            от името на председателя,

         Stephen QUEST

            Генерален директор

            Генерална дирекция „Данъчно облагане и митнически съюз“

      (1)  ОВ L 269, 10.10.2013 г., стр. 1.

      (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

      ПРИЛОЖЕНИЕ

                  Описание на стоките

                  Класиране
                  (код по КН)

                  Основания

                  (1)

                  (2)

                  (3)

                  Неекспонирани алуминиеви плаки (т.нар. „позитивни термични плаки, чувствителни към лъчение на лазерен диод“), с правоъгълна форма, на които едната страна превишава 255 mm, покрити едностранно с емулсия (съдържаща основно разтворима в основи смола, едно или повече IR (инфрачервени) мастила (фототоплинен конвертор) и вещество за потискане на разтворимостта (оцветител), която е чувствителна към лъчението на инфрачервени лазерни диоди с дължина на вълната 830 nm.
                  Те са предназначени за използване с оборудване от тип СТР (технология „от компютър към плоча“) за средни до големи тиражи. За увеличаване на продължителността на живота на готовия продукт плаките се подлагат на т.нар. „изпичане“ с цел втвърдяване на изображението, след като то е било проявено.

                  3701 30 00

                  Класирането се определя от общи правила 1 и 6 за тълкуване на Комбинираната номенклатура, забележка 2 към глава 37 и текстовете на кодове по КН 3701  и 3701 30 00 .
                  Продуктът има обективните характеристики на неекспонирана фотографска плака, покрита с фоточувствителен материал.
                  В забележка 2 към глава 37 терминът „фотографски“ означава способ, даващ възможност за пряко или косвено получаване на видими образи чрез въздействието на светлина или други форми на излъчване върху фоточувствителни повърхности.
                  Фотографските плаки от глава 37 са плаки с един или повече слоеве емулсия, чувствителна към светлина или други форми на лъчение, които притежават достатъчно енергия да предизвикат необходимата реакция във фотонно- или фоточувствителни материали, т.е. лъчение с дължина на вълната не повече от приблизително 1 300  nm в електромагнитния спектър (вкл. гама-лъчи, ултравиолетово лъчение и лъчение в близката инфрачервена област), както и лъчение от частици (ядрено), дори за цветно или монохромно възпроизвеждане (вж. също и обяснителните бележки към Хармонизираната система (ОБХС) към глава 37). Дължината на вълната на лъчението, към която е възприемчив чувствителният слой на разглежданите плаки (830 nm), попада в диапазона на допустимите дължини на вълната) от позиция 3701 .
                  Класирането в код по КН 8442 50 00  като „литографски плочи“ следователно се изключва, тъй като чувствителните плаки от позиция 3701  са изключени от позиция 8442  (вж. също и ОБХС за позиция 8442 , буква Б) и становище за класиране по ХС 3701.30/1  от 2015 г.
                  Плаките следователно трябва да се класират в код по КН 3701 30 00  като други фотографски плаки, на които поне едната страна е с размер над 255 mm.


title: Регламент за изпълнение (ЕС) 2017/2247 на Комисията от 30 ноември 2017 година относно класирането на някои стоки в Комбинираната номенклатура

text:
                  8.12.2017

                  BG

                  Официален вестник на Европейския съюз

                  L 324/11

            РЕГЛАМЕНТ ЗА ИЗПЪЛНЕНИЕ (ЕС) 2017/2247 НА КОМИСИЯТА
      от 30 ноември 2017 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 30 ноември 2017 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (код по КН)

                     Основания

                     (1)

                     (2)

                     (3)

                     Изделие (известно като „нагревателна постелка“) с размери приблизително 190 × 80 × 4 cm и тегло приблизително 11,5 kg. То е подплатено и съдържа нагревателен елемент (мрежа, покрита с тънък слой плат). Долната част на постелката (под нагревателния елемент) е изработена от слой пяна, дебел 1 cm. Горната външна част на постелката е покрита с един слой плоски и гладки изкуствени камъни, съдържащи турмалин. Повърхността на изделието е твърда и неравна.
                     Изделието е снабдено с контролен панел, свързан с кабел и захранване. Контролният панел има дисплей, на който се показва зададената температура, различни индикатори, бутон за определяне на желаната температура и бутон за включване и изключване.
                     Изделието е предназначено за топлинно третиране на различни части на човешкото тяло. На него може да се лежи или седи. Температурата може да се избира в диапазона 30—70 °C. Изкуствените камъни (след загряване) излъчват лъчи в далечния инфрачервен диапазон.
                     Виж изображенията (*1)

                     8516 79 70

                     Класирането се определя от разпоредбите на общи правила 1 и 6 за тълкуване на Комбинираната номенклатура и от описанието на кодовете по КН 8516 , 8516 79  и 8516 79 70 .
                     Класирането в позиция 9019  като апарат за масаж се изключва, тъй като изделието не работи чрез триене, вибрация или каквото и да е механично движение; то не е проектирано да масажира тялото. Камъните са плоски и гладки, със специфични свойства — акумулират топлината и я излъчват без каквото и да било триене (вж. също Обяснителните бележки към Хармонизираната система за позиция 9019 , (II).
                     Класирането в позиция 9404  като артикули за легла и подобни артикули — матрак или подложка, също се изключва, тъй като изделието не е предназначено да бъде използвано в легло. То е твърдо и има неравна повърхност. Поради това бележка 1, буква а) към глава 85 не се прилага.
                     Изделието функционира като апарат за термотерапия, подходящ за домашна употреба.
                     Поради това то се класира в код по КН 8516 79 70  като други електронагревателни апарати.

            (*1)  Изображенията са само за информация.


title: Регламент за изпълнение (ЕС) 2017/2260 на Комисията от 5 декември 2017 година за изменение на Регламент (ЕС) 2016/44 на Съвета относно ограничителни мерки с оглед на положението в Либия

text:
               8.12.2017

               BG

               Официален вестник на Европейския съюз

               L 324/39

         РЕГЛАМЕНТ ЗА ИЗПЪЛНЕНИЕ (ЕС) 2017/2260 НА КОМИСИЯТА
   от 5 декември 2017 година
   за изменение на Регламент (ЕС) 2016/44 на Съвета относно ограничителни мерки с оглед на положението в Либия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение (ОВППС) 2015/1333 на Съвета от 31 юли 2015 г. относно ограничителни мерки с оглед на положението в Либия и за отмяна на Решение 2011/137/ОВППС (1),
   като взе предвид Регламент (ЕС) 2016/44 на Съвета от 18 януари 2016 г. за ограничителни мерки с оглед на положението в Либия и за отмяна на Регламент (ЕС) № 204/2011 (2), и по-специално член 20, буква б) от него,
   като има предвид, че:

               (1)

               Приложение V към Регламент (ЕС) 2016/44 съдържа списък на плавателните съдове, посочени от Комитета по санкциите на ООН в съответствие с параграф 11 от Резолюция (UNSCR) 2146 (2014) на Съвета за сигурност на Организацията на обединените нации. Тези плавателни съдове са обект на няколко забрани по силата на този регламент, включително забрана за товарене, превоз или разтоварване на суров нефт от Либия и за достъп до пристанищата на територията на Съюза.

               (2)

               На 27 ноември 2017 г. Комитетът към Съвета за сигурност на ООН измени идентификационните данни на плавателния съд CAPRICORN в списъка на съдовете, подлежащи на ограничителни мерки. Ето защо приложение V към Регламент (ЕС) 2016/44 следва да бъде съответно изменено.

               (3)

               За да се гарантира ефективността на мерките, предвидени в настоящия регламент, той следва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение V към Регламент (ЕС) 2016/44 се изменя в съответствие с посоченото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 декември 2017 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 206, 1.8.2015 г., стр. 34.

      (2)  ОВ L 12, 19.1.2016 г., стр. 1.

      ПРИЛОЖЕНИЕ
      Приложение V към Регламент (ЕС) 2016/44 се изменя, както следва:
      вписването:

         „1.   Име: CAPRICORN
         Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, превозване или разтоварване; забрана за влизане в пристанища). Съгласно точка 11 от Резолюция 2146 това посочване е подновено от Комитета на 20 октомври 2017 г. и е валидно до 18 януари 2018 г., освен ако бъде прекратено по-рано от Комитета съгласно точка 12 от Резолюция 2146. Държава на знамето: Танзания.

            Допълнителна информация

         Включен в списъка на 21 юли 2017 г. ММО: 8900878. Към 21 септември 2017 г. съдът е бил локализиран в международни води край Обединените арабски емирства.“

      се заменя със следното:

         „1.   Име: CAPRICORN
         Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, превозване или разтоварване; забрана за влизане в пристанища). Съгласно точка 11 от Резолюция 2146 това посочване е подновено от Комитета на 20 октомври 2017 г. и е валидно до 18 януари 2018 г., освен ако бъде прекратено по-рано от Комитета съгласно точка 12 от Резолюция 2146. Държава на знамето: неизвестна.

            Допълнителна информация

         Включен в списъка на 21 юли 2017 г. ММО: 8900878. Към 21 септември 2017 г. съдът е бил локализиран в международни води край Обединените арабски емирства.“


title: Регламент за изпълнение (ЕС) 2017/2276 на Комисията от 8 декември 2017 година за разрешаване на нова употреба на препарата от Bacillus subtilis (ATCC PTA-6737) като фуражна добавка за свине майки (притежател на разрешението Kemin Europa N.V.) (Текст от значение за ЕИП. )

text:
                  9.12.2017

                  BG

                  Официален вестник на Европейския съюз

                  L 326/50

            РЕГЛАМЕНТ ЗА ИЗПЪЛНЕНИЕ (ЕС) 2017/2276 НА КОМИСИЯТА
      от 8 декември 2017 година
      за разрешаване на нова употреба на препарата от Bacillus subtilis (ATCC PTA-6737) като фуражна добавка за свине майки (притежател на разрешението Kemin Europa N.V.)
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
      като има предвид, че:

                  (1)

                  В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение.

                  (2)

                  В съответствие с член 7 от Регламент (ЕО) № 1831/2003 беше подадено заявление за нова употреба на препарата Bacillus subtilis (ATCC PTA-6737). Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

                  (3)

                  Заявлението се отнася до разрешаването на нова употреба на препарата от Bacillus subtilis (ATCC PTA-6737) като фуражна добавка за свине майки с цел ползотворно въздействие върху прасенца, която да бъде класифицирана в категорията „зоотехнически добавки“.

                  (4)

                  Препаратът от Bacillus subtilis (ATCC PTA-6737), принадлежащ към категорията „зоотехнически добавки“, беше разрешен за десет години като фуражна добавка за пилета за угояване с Регламент (ЕС) № 107/2010 на Комисията (2), за пилета, отглеждани за кокошки носачки, патици за угояване, пъдпъдъци, фазани, яребици, токачки, щрауси, гълъби, гъски за угояване и щрауси с Регламент за изпълнение (ЕС) № 885/2011 на Комисията (3), за отбити прасенца и отбити животни от семейство свине (Suidae), различни от домашни свине (Sus scrofa domesticus), с Регламент за изпълнение (ЕС) № 306/2013 на Комисията (4), за пуйки за угояване и пуйки, отглеждани за разплод, с Регламент за изпълнение (ЕС) № 787/2013 на Комисията (5) и за кокошки носачки и второстепенни видове домашни птици за производство на яйца с Регламент за изпълнение (ЕС) 2015/1020 на Комисията (6).

                  (5)

                  В становището си от 16 май 2017 г. (7) Европейският орган за безопасност на храните („Органът“) заключи, че при предложените условия на употреба препаратът от Bacillus subtilis (ATCC PTA-6737) не се отразява неблагоприятно върху здравето на животните и хората, нито върху околната среда. Той също така заключи, че добавката може да подобри растежа на прасенцата в периода от раждането до отбиването, когато се добавя към хранителния режим на свинете майки в периода от 3 седмици преди раждането до отбиването на прасенцата. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

                  (6)

                  При оценката на препарата от Bacillus subtilis (ATCC PTA-6737) беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

                  (7)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Разрешава се употребата на посочения в приложението препарат, който принадлежи към категорията „зоотехнически добавки“ и към функционалната група „стабилизатори на чревната флора“, като добавка при храненето на животните при спазване на условията, определени в същото приложение.
      Член 2
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 8 декември 2017 година.

               За Комисията

               Председател

            Jean-Claude JUNCKER

         (1)  ОВ L 268, 18.10.2003 г., стр. 29.

         (2)  Регламент (ЕС) № 107/2010 на Комисията от 8 февруари 2010 г. относно разрешителното за използване на Bacillus subtilis ATCC PTA-6737 като фуражна добавка за пилета за угояване (притежател на разрешителното Kemin Europa N.V.) (ОВ L 36, 9.2.2010 г., стр. 1).

         (3)  Регламент за изпълнение (ЕС) № 885/2011 на Комисията от 5 септември 2011 г. относно разрешаването на Bacillus subtilis (ATCC PTA-6737) като фуражна добавка за пилета, отглеждани за кокошки носачки, патици за угояване, пъдпъдъци, фазани, яребици, токачки, щрауси, гълъби, гъски за угояване и щрауси (притежател на разрешителното Kemin Europa N.V.) (ОВ L 229, 6.9.2011 г., стр. 3).

         (4)  Регламент за изпълнение (ЕС) № 306/2013 на Комисията от 2 април 2013 г. относно разрешителното за използването на препарат от Bacillus subtilis (ATCC PTA-6737) за отбити прасенца и отбити животни от семейство свине (Suidae), различни от домашни свине (Sus scrofa domesticus) (притежател на разрешителното — Kemin Europa N.V.) (ОВ L 91, 3.4.2013 г., стр. 5).

         (5)  Регламент за изпълнение (ЕС) № 787/2013 на Комисията от 16 август 2013 г. за разрешаване на употребата на препарат от Bacillus subtilis (ATCC PTA-6737) като фуражна добавка за пуйки за угояване и пуйки, отглеждани за разплод (притежател на разрешителното Kemin Europa N.V.) (ОВ L 220, 17.8.2013 г., стр. 15).

         (6)  Регламент за изпълнение (ЕС) 2015/1020 на Комисията от 29 юни 2015 г. за разрешаване на употребата на препарат от Bacillus subtilis (ATCC PTA-6737) като фуражна добавка за кокошки носачки и второстепенни видове домашни птици за производство на яйца (притежател на разрешението Kemin Europa N.V.) (ОВ L 163, 30.6.2015 г., стр. 22).

         (7)  EFSA Journal (Бюлетин на ЕОБХ), 2017; 17(5):4855.

         ПРИЛОЖЕНИЕ

                     Идентификационен номер на добавката

                     Наименование на притежателя на разрешението

                     Добавка

                     Състав, химична формула, описание, метод за анализ

                     Вид или категория на животните

                     Максимална възраст

                     Минимално съдържание

                     Максимално съдържание

                     Други разпоредби

                     Срок на валидност на разрешението

                     CFU/kg пълноценен фураж със съдържание на влага 12 %

                        Категория: „зоотехнически добавки“. Функционална група: „стабилизатори на чревната флора“.

                     4b1823

                     Kemin Europa N.V.

                        Bacillus subtilis ATCC PTA-6737

                        Състав на добавката:

                     Препарат от Bacillus subtilis (ATCC PTA-6737), съдържащ минимум 1 × 1010 CFU/g добавка
                     Твърдо състояние

                        Характеристика на активното вещество:

                     Жизнеспособни спори на Bacillus subtilis (ATCC PTA-6737)

                        Метод за анализ
                         (1)

                     Преброяване: метод на разстилане с триптон-соев агар, с предварително подгряване на фуражните проби.
                     Идентификация: метод на пулсовата гел електрофореза (PFGE).

                     Свине майки

                     —

                     1 × 108

                     —

                                 1.

                                 В упътването за употреба на добавката и премикса се посочват условията на съхранение и устойчивостта при топлинна обработка.

                                 2.

                                 За употреба при свине майки в периода от три седмици преди опрасване до края на целия период на лактация.

                                 3.

                                 За потребителите на добавката и премиксите стопанските субекти в областта на фуражите установяват процедури за безопасна работа и организационни мерки за преодоляване на потенциалните рискове в резултат на употребата им. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите се използват с лични предпазни средства, включително предпазна дихателна маска.

                     29.12.2027 г.

            (1)  Подробна информация за методите за анализ може да бъде намерена на интернет адреса на референтната лаборатория: https://ec.europa.eu/jrc/en/eurl/feed-additives/evaluation-reports.


title: Регламент за изпълнение (ЕС) 2017/2273 на Комисията от 8 декември 2017 година за изменение на Регламент (ЕО) № 889/2008 за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола (Текст от значение за ЕИП. )

text:
               9.12.2017

               BG

               Официален вестник на Европейския съюз

               L 326/42

         РЕГЛАМЕНТ ЗА ИЗПЪЛНЕНИЕ (ЕС) 2017/2273 НА КОМИСИЯТА
   от 8 декември 2017 година
   за изменение на Регламент (ЕО) № 889/2008 за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 22, параграф 1 от него,
   като има предвид, че:

               (1)

               В член 42 от Регламент (ЕО) № 889/2008 на Комисията (2), изменен с Регламент за изпълнение (ЕС) № 836/2014 на Комисията (3) се предвижда изключение, според което до 31 декември 2017 г. при определени условия и при липса на отглеждани по биологичен начин ярки се допуска въвеждането в единица за биологично животновъдство на ярки, отглеждани по небиологичен начин, които не са на повече от 18 седмици и са предназначени за снасяне на яйца.

               (2)

               Предлаганите на пазара на Съюза отглеждани по биологичен начин ярки, предназначени за снасяне на яйца, не са в достатъчно количество и с достатъчно качество, за да отговорят на нуждите на селскостопанските производители, занимаващи се с отглеждане на кокошки носачки. С цел да се осигури повече време, за да се развие производството на отглеждани по биологичен начин ярки, предназначени за снасяне на яйца, срокът за прилагане на изключението от правилата за производство, допускащо използването на отглеждани по небиологичен начин ярки, които са на не повече от 18 седмици и са предназначени за снасяне на яйца, следва да бъде удължен до 31 декември 2018 г.

               (3)

               В член 43 от Регламент (ЕО) № 889/2008, изменен с Регламент за изпълнение (ЕС) № 836/2014, се предвижда изключение, според което за календарните 2015, 2016 и 2017 г. максималният разрешен процентен дял на небиологични протеинови фуражи, използвани за храна на свине и птици, е 5 %.

               (4)

               Предлаганите на пазара на Съюза биологично произведени протеини не са в достатъчно количество и с достатъчно качество, за да бъдат задоволени хранителните нужди на свинете и птиците, отглеждани в биологични стопанства. Биологичното производство на протеинови култури все още не може да задоволи търсенето. По тази причина е целесъобразно срокът за прилагане на въпросното изключение, допускащо използването на ограничен дял небиологични протеинови фуражи, да се удължи до 31 декември 2018 г.

               (5)

               Поради това Регламент (ЕО) № 889/2008 следва да бъде съответно изменен.

               (6)

               Мерките, предвидени в настоящия регламент, са в съответствие със становището на Комитета по биологично производство,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 889/2008 се изменя, както следва:

               1)

               В член 42, буква б) датата „31 декември 2017 г.“ се заменя с датата „31 декември 2018 г.“

               2)

               В член 43 втората алинея се заменя със следното:
               „Максималният процентен дял на небиологични протеинови фуражи, разрешен за период от 12 месеца за посочените видове, е 5 % за календарната 2018 г.“

         Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

   Той се прилага от 1 януари 2018 г.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 декември 2017 година.

            За Комисията

            Председател

         Jean-Claude JUNCKER

      (1)  ОВ L 189, 20.7.2007 г., стр. 1.

      (2)  Регламент (ЕО) № 889/2008 на Комисията от 5 септември 2008 г. за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола (ОВ L 250, 18.9.2008 г., стр. 1).

      (3)  Регламент за изпълнение (ЕС) № 836/2014 на Комисията от 31 юли 2014 г. за изменение на Регламент (ЕО) № 889/2008 за определяне на подробни правила за прилагането на Регламент (ЕО) № 834/2007 на Съвета относно биологичното производство и етикетирането на биологични продукти по отношение на биологичното производство, етикетирането и контрола (ОВ L 230, 1.8.2014 г., стр. 10).


title: Регламент за изпълнение (ЕС) 2017/2272 на Комисията от 8 декември 2017 година за вписване на наименование в регистъра на храните с традиционно специфичен характер („Kabanosy staropolskie“ (ХТСХ))

text:
               9.12.2017

               BG

               Официален вестник на Европейския съюз

               L 326/40

         РЕГЛАМЕНТ ЗА ИЗПЪЛНЕНИЕ (ЕС) 2017/2272 НА КОМИСИЯТА
   от 8 декември 2017 година
   за вписване на наименование в регистъра на храните с традиционно специфичен характер („Kabanosy staropolskie“ (ХТСХ))
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 26 и член 52, параграф 3, буква а) от него,
   като има предвид, че:

               (1)

               Съгласно член 26 от Регламент (ЕС) № 1151/2012 Полша представи наименованието „Kabanosy staropolskie“, за да може то да бъде регистрирано в регистъра на храните с традиционно специфичен характер, предвиден в член 22 от Регламент (ЕС) № 1151/2012. „Kabanosy staropolskie“ са дълги, тънки пръчки сух колбас.

               (2)

               Наименованието „Kabanosy staropolskie“ е било регистрирано (2) преди това като храна с традиционно специфичен характер без запазване на наименованието съгласно член 13, параграф 1 от Регламент (ЕO) № 509/2006 на Съвета (3).

               (3)

               След националната процедура по предявяване на възражения, посочена в член 26, параграф 1, втора алинея от Регламент (ЕС) № 1151/2012, наименованието „Kabanosy“ беше допълнено с термина „staropolskie“. Съгласно член 26, параграф 1, третата алинея от Регламент (ЕС) № 1151/2012 този допълващ термин определя традиционния и специфичен характер на наименованието.

               (4)

               Представеното наименование „Kabanosy staropolskie“ беше получено от Комисията и впоследствие публикувано в Официален вестник на Европейския съюз
                   (4).

               (5)

               На 26 август 2016 г. Комисията получи мотивирано възражение. На 9 септември 2016 г. Комисията препрати мотивираното възражение.

               (6)

               Румъния заяви, че регистрирането на „Kabanosy staropolskie“ би застрашило съществуването на частично омонимното наименование „Cabanos“, което е румънското име на румънския вариант на „Kabanosy“. „Cabanos“ действително е името на румънски месни заготовки, за които се използват много подобни суровини и технология на производство, както за продукта „Kabanosy staropolskie“, който Полша предлага за регистрация като храна с традиционно специфичен характер (ХТСХ).

               (7)

               Тъй като счете възражението за допустимо, с писмо от 7 ноември 2016 г. Комисията прикани Полша и Румъния да проведат съответните консултации в продължение на три месеца, за да постигнат съгласие помежду си в съответствие с вътрешните си процедури.

               (8)

               Между страните беше постигнато съгласие. С писмо от 2 февруари 2017 г. Полша съобщи на Комисията резултатите във връзка с постигнатото съгласие.

               (9)

               Полша и Румъния се съгласиха, че защитата следва да обхваща само наименованието „Kabanosy staropolskie“ като цяло. Следователно подобна защита не следва да възпрепятства използването на наименованието „Kabanosy“ само по себе си, нито използването на негови вариации, като например „Cabanos“.

               (10)

               Комисията отбелязва, че споразумението признава, че наименованието „Kabanosy staropolskie“ следва да бъде регистрирано като ХТСХ и има за цел да гарантира справедливо ползване на свързаните с това права.

               (11)

               Следователно наименованието „Kabanosy staropolskie“ следва да бъде вписано в регистъра на храните с традиционно специфичен характер,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се наименованието „Kabanosy staropolskie“ (ХТСХ).
   За продуктова спецификация на ХТСХ „Kabanosy“ се счита спецификацията, посочена в член 19 от Регламент (ЕС) № 1151/2012, за ХТСХ „Kabanosy staropolskie“ със запазване на името.
   „Kabanosy staropolskie“ (ХТСХ) представлява продукт от клас 1.2. „Месни продукти (варени, осолени, пушени и др.)“ от приложение XI към Регламент за изпълнение (ЕС) № 668/2014 на Комисията (5).
   Член 2
   Наименованието „Kabanosy staropolskie“ (ХТСХ) е защитено в неговата цялост. Терминът „Kabanosy“ може да продължи да бъде използван, както и негови езикови варианти и преводи, в целия Европейски съюз, при условие че са спазени принципите и правилата, приложими съгласно правния ред на Съюза.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 декември 2017 година.

            За Комисията

            Председател

         Jean-Claude JUNCKER

      (1)  ОВ L 343, 14.12.2012 г., стр. 1.

      (2)  Регламент за изпълнение (ЕС) № 1044/2011 на Комисията от 19 октомври 2011 г. за вписване на название в регистъра на храните с традиционно специфичен характер („Kabanosy“ (ХТСХ) (ОВ L 275, 20.10.2011 г., стр. 16).

      (3)  Регламент (ЕО) № 509/2006 на Съвета от 20 март 2006 г. относно селскостопански и хранителни продукти с традиционно специфичен характер (ОВ L 93, 31.3.2006 г., стр. 1). Регламент, отменен и заменен с Регламент (ЕС) № 1151/2012.

      (4)  ОВ C 188, 27.5.2016 г., стр. 6.

      (5)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) 2017/2274 на Комисията от 8 декември 2017 година за разрешаване на нова употреба на препарат от 6-фитаза (ЕС 3.1.3.26), получена от Komagataella pastoris (DSM 23036), като фуражна добавка за риба (притежател на разрешението Huvepharma EOOD) (Текст от значение за ЕИП. )

text:
                  9.12.2017

                  BG

                  Официален вестник на Европейския съюз

                  L 326/44

            РЕГЛАМЕНТ ЗА ИЗПЪЛНЕНИЕ (ЕС) 2017/2274 НА КОМИСИЯТА
      от 8 декември 2017 година
      за разрешаване на нова употреба на препарат от 6-фитаза (ЕС 3.1.3.26), получена от Komagataella pastoris (DSM 23036), като фуражна добавка за риба (притежател на разрешението Huvepharma EOOD)
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
      като има предвид, че:

                  (1)

                  В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение.

                  (2)

                  В съответствие с член 7 от Регламент (ЕО) № 1831/2003 беше подадено заявление за разрешаване на употребата на препарат от 6-фитаза (ЕС 3.1.3.26), получена от Komagataella pastoris (DSM 23036), като фуражна добавка за риба. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

                  (3)

                  Заявлението се отнася до разрешаването на препарат от 6-фитаза (ЕС 3.1.3.26), получена от Komagataella pastoris (DSM 23036), като фуражна добавка за риба, която да бъде класифицирана в категорията „зоотехнически добавки“.

                  (4)

                  Употребата на посочения препарат беше разрешена за срок от десет години за пилета и пуйки за угояване, пилета, отглеждани за носачки, пуйки, отглеждани за разплод, кокошки носачки, други видове птици, отглеждани за угояване и за носачки, отбити прасенца, прасета за угояване и свине майки с Регламент за изпълнение (ЕС) № 98/2012 на Комисията (2).

                  (5)

                  В становището си от 21 март 2017 г. (3) Европейският орган за безопасност на храните („Органът“) заключи, че при предложените условия на употреба препаратът от 6-фитаза (EC 3.1.3.26), получена от Komagataella pastoris (DSM 23036), не се отразява неблагоприятно върху здравето на животните и на човека, нито върху околната среда. Той заключи, че добавката може да бъде ефикасна при дъгова пъстърва и сьомга и това заключение може да се екстраполира за всички същински риби. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

                  (6)

                  При оценката на препарата от 6-фитаза (ЕС 3.1.3.26), получена от Komagataella pastoris (DSM 23036), беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

                  (7)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Разрешава се употребата на посочения в приложението препарат, който принадлежи към категорията „зоотехнически добавки“ и към функционалната група „подобрители, увеличаващи смилаемостта на храната“, като добавка при храненето на животните при спазване на условията, определени в същото приложение.
      Член 2
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 8 декември 2017 година.

               За Комисията

               Председател

            Jean-Claude JUNCKER

         (1)  ОВ L 268, 18.10.2003 г., стр. 29.

         (2)  Регламент за изпълнение (ЕС) № 98/2012 на Комисията от 7 февруари 2012 г. за разрешаване на 6-фитаза (EC 3.1.3.26), получена от Pichia pastoris (DSM 23036), като фуражна добавка за пилета и пуйки за угояване, пилета, отглеждани за носачки, пуйки, отглеждани за разплод, кокошки носачки, други видове птици, отглеждани за угояване и за носачки, отбити прасенца, прасета за угояване и свине майки (притежател на разрешителното Huvepharma AD) (ОВ L 35, 8.2.2012 г., стр. 6).

         (3)  EFSA Journal (Бюлетин на ЕОБХ), 2017;15(4):4763.

         ПРИЛОЖЕНИЕ

                     Идентификационен номер на добавката

                     Наименование на притежателя на разрешението

                     Добавка

                     Състав, химична формула, описание, метод за анализ

                     Вид или категория на животните

                     Максимална възраст

                     Минимално съдържание

                     Максимално съдържание

                     Други разпоредби

                     Срок на валидност на разрешението

                     единици за активност/kg пълноценен фураж със съдържание на влага 12 %

                        Категория: „зоотехнически добавки“. Функционална група: „подобрители, увеличаващи смилаемостта на храната“

                     4a16

                     Huvepharma EOOD

                     6-фитаза
                     (EC 3.1.3.26)

                        Състав на добавката

                     Препарат от 6-фитаза (EC 3.1.3.26), получена от Komagataella pastoris (DSM 23036), с минимална активност:

                                 4 000  OTU (1)/g в твърдо състояние

                                 8 000  OTU/g в течно състояние

                        Характеристика на активното вещество

                     6-фитаза (EC 3.1.3.26), получена от Komagataella pastoris (DSM 23036)

                        Метод за анализ
                         (2)

                     За количествено определяне на 6-фитаза във фуражи:
                     Колориметричен метод, базиран на количественото определяне на неорганичния фосфат, отделен от ензима от натриевия фитат.

                     Риба

                     —

                     500 OTU

                     —

                                 1.

                                 В упътването за употреба на добавката и премикса се посочват условията на съхранение и устойчивостта при топлинна обработка.

                                 2.

                                 Да се използва във фуражи, съдържащи повече от 0,23 % фосфор, свързан с фитин.

                                 3.

                                 За потребителите на добавката и премиксите стопанските субекти в областта на фуражите установяват процедури за безопасна работа и организационни мерки за преодоляване на потенциалните рискове в резултат на употребата им. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите се използват с предпазни средства, включително средства за дихателна защита и за защита на кожата.

                     29.12.2027 г.

            (1)  1 OTU е количеството ензим, което катализира отделянето на 1 микромол неорганичен фосфат на минута от 5,1 mM натриев фитат, разтворен в цитратен буфер с pH 5,5 при 37 °C, измерено като синия цвят на комплекса фосфомолибдат при 820 nm.

            (2)  Подробна информация за методите за анализ може да бъде намерена на следния интернет адрес на референтната лаборатория: http://ec.europa.eu/jrc/en/eurl/feed-additives/evaluation-reports


title: Регламент за изпълнение (ЕС) 2017/2275 на Комисията от 8 декември 2017 година за разрешаване на нова употреба на препарата от Lactobacillus acidophilus (CECT 4529) като фуражна добавка за пилета за угояване (притежател на разрешението Centro Sperimentale del Latte) (Текст от значение за ЕИП. )

text:
                  9.12.2017

                  BG

                  Официален вестник на Европейския съюз

                  L 326/47

            РЕГЛАМЕНТ ЗА ИЗПЪЛНЕНИЕ (ЕС) 2017/2275 НА КОМИСИЯТА
      от 8 декември 2017 година
      за разрешаване на нова употреба на препарата от Lactobacillus acidophilus (CECT 4529) като фуражна добавка за пилета за угояване (притежател на разрешението Centro Sperimentale del Latte)
      (текст от значение за ЕИП)
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
      като има предвид, че:

                  (1)

                  В Регламент (ЕО) № 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение.

                  (2)

                  В съответствие с член 7 от Регламент (ЕО) № 1831/2003 беше подадено заявление за нова употреба на препарата от Lactobacillus acidophilus (CECT 4529). Посоченото заявление бе придружено от данните и документите, изисквани съгласно член 7, параграф 3 от Регламент (ЕО) № 1831/2003.

                  (3)

                  Заявлението се отнася до разрешаването на нова употреба на препарата от Lactobacillus acidophilus (CECT 4529) като фуражна добавка за пилета за угояване, която да бъде класифицирана в категорията „зоотехнически добавки“.

                  (4)

                  С Регламент за изпълнение (ЕС) 2015/38 на Комисията (2) препаратът от Lactobacillus acidophilus (CECT 4529), който принадлежи към категорията „зоотехнически добавки“, беше разрешен за срок от десет години като фуражна добавка за кокошки носачки.

                  (5)

                  В становището си от 21 март 2017 г. (3) Европейският орган за безопасност на храните („Органът“) заключи, че при предложените условия на употреба препаратът от Lactobacillus acidophilus (CECT 4529) не се отразява неблагоприятно върху здравето на животните и на човека, нито върху околната среда. Той също така заключи, че добавката може да подобри съотношението между наддаването на тегло и крайното тегло само в две от трите оценени проучвания. Други две проучвания бяха изключени поради необичайно високата смъртност и слабото наддаване на птиците. Органът не счита, че са необходими специални изисквания за мониторинг след пускането на пазара. Той също така провери доклада относно метода за анализ на фуражната добавка във фуражите, представен от референтната лаборатория, определена с Регламент (ЕО) № 1831/2003.

                  (6)

                  Тези данни обаче бяха приети за достатъчно показателни за подобряването на зоотехническите параметри за наддаване на тегло. Поради това бе счетено, че предоставените данни отговарят на условията за доказване на ефикасността на добавката за пилета за угояване.

                  (7)

                  При оценката на препарата от Lactobacillus acidophilus (CECT 4529) беше установено, че предвидените в член 5 от Регламент (ЕО) № 1831/2003 условия за издаване на разрешение са изпълнени. Поради това употребата на посочения препарат следва да бъде разрешена съгласно предвиденото в приложението към настоящия регламент.

                  (8)

                  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

            ПРИЕ НАСТОЯЩИЯ РЕГЛАМЕНТ:
      Член 1
      Разрешава се употребата на посочения в приложението препарат, който принадлежи към категорията „зоотехнически добавки“ и към функционалната група „стабилизатори на чревната флора“, като добавка при храненето на животните при спазване на условията, определени в същото приложение.
      Член 2
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 8 декември 2017 година.

               За Комисията

               Председател

            Jean-Claude JUNCKER

         (1)  ОВ L 268, 18.10.2003 г., стр. 29.

         (2)  Регламент за изпълнение (ЕС) 2015/38 на Комисията от 13 януари 2015 г. за разрешаване на употребата на препарата от Lactobacillus acidophilus CECT 4529 като фуражна добавка за кокошки носачки и за изменение на Регламент (ЕО) № 1520/2007 (притежател на разрешението — Centro Sperimentale del Latte) (ОВ L 8, 14.1.2015 г., стр. 4).

         (3)  EFSA Journal (Бюлетин на ЕОБХ), 2017; 15(4):4762.

         ПРИЛОЖЕНИЕ

                     Идентификационен номер на добавката

                     Наименование на притежателя на разрешението

                     Добавка

                     Състав, химична формула, описание, метод за анализ

                     Вид или категория на животните

                     Максимална възраст

                     Минимално съдържание

                     Максимално съдържание

                     Други разпоредби

                     Срок на валидност на разрешението

                     CFU/kg пълноценен фураж със съдържание на влага 12 %

                        Категория: „зоотехнически добавки“. Функционална група: „стабилизатори на чревната флора“

                     4b1715

                     Centro Sperimentale del latte

                        Lactobacillus acidophilus CECT 4529

                        Състав на добавката:

                     Препарат от Lactobacillus acidophilus CECT 4529 с минимално съдържание на: 5 × 1010 CFU/g добавка (твърдо състояние).

                        Характеристика на активното вещество:

                     Жизнеспособни клетки на Lactobacillus acidophilus CECT 4529.

                        Метод за анализ
                         (1)

                     Преброяване: метод чрез разстилане върху пластина с помощта на MRS агар (EN 15787).
                     Идентификация: пулсова гел електрофореза (PFGE).

                     Пилета за угояване

                     —

                     1 × 109

                     —

                                 1.

                                 В упътването за употреба на добавката и премикса се посочват условията на съхранение и устойчивостта при топлинна обработка.

                                 2.

                                 За потребителите на добавката и премиксите стопанските субекти в областта на фуражите установяват процедури за безопасна работа и организационни мерки за преодоляване на потенциалните рискове в резултат на употребата им. Когато тези рискове не могат да бъдат отстранени или сведени до минимум чрез споменатите процедури и мерки, добавката и премиксите се използват с лични предпазни средства, включително средства за защита на очите и кожата и за дихателна защита.

                     29 декември 2027 г.

            (1)  Подробна информация за методите за анализ може да бъде намерена на интернет адреса на референтната лаборатория на Европейския съюз за фуражни добавки: https://ec.europa.eu/jrc/en/eurl/feed-additives/evaluation-reports


title: Регламент за изпълнение (ЕС) 2018/527 на Комисията от 28 март 2018 година за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания („Patata dell'Alto Viterbese“ (ЗГУ))

text:
               5.4.2018

               BG

               Официален вестник на Европейския съюз

               L 89/7

         РЕГЛАМЕНТ ЗА ИЗПЪЛНЕНИЕ (ЕС) 2018/527 НА КОМИСИЯТА
   от 28 март 2018 година
   за одобрение на изменение, което не е несъществено, в спецификацията на наименование, вписано в регистъра на защитените наименования за произход и защитените географски указания („Patata dell'Alto Viterbese“ (ЗГУ))
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
   като има предвид, че:

               (1)

               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Италия за одобрение на изменение в спецификацията на защитеното географско указание „Patata dell'Alto Viterbese“, регистрирано по силата на Регламент за изпълнение (ЕС) № 159/2014 на Комисията (2).

               (2)

               Тъй като въпросното изменение не е несъществено по смисъла на член 53, параграф 2 от Регламент (ЕС) № 1151/2012, в съответствие с член 50, параграф 2, буква а) от същия регламент Комисията публикува заявлението за изменение в Официален вестник на Европейския съюз
                   (3).

               (3)

               Тъй като Комисията не получи никакви възражения по член 51 от Регламент (ЕС) № 1151/2012, изменението в спецификацията следва да бъде одобрено,

         ПРИЕ НАСТОЯЩИЯ РЕГЛАМЕНТ:
   Член 1
   Одобрява се публикуваното в Официален вестник на Европейския съюз изменение в спецификацията на наименованието „Patata dell'Alto Viterbese“ (ЗГУ).
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 март 2018 година.

            За Комисията,

            от името на председателя,

         Phil HOGAN

            Член на Комисията

      (1)  ОВ L 343, 14.12.2012 г., стр. 1.

      (2)  Регламент за изпълнение (ЕС) № 159/2014 на Комисията от 13 февруари 2014 г. за вписване на название в регистъра на защитените наименования за произход и защитените географски указания (Patata dell'Alto Viterbese (ЗГУ) (ОВ L 52, 21.2.2014 г., стр. 5).

      (3)  ОВ C 391, 18.11.2017 г., стр. 14.


title: Регламент за изпълнение (ЕС) 2018/554 на Комисията от 9 април 2018 година за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република

text:
               10.4.2018

               BG

               Официален вестник на Европейския съюз

               L 92/4

         РЕГЛАМЕНТ ЗА ИЗПЪЛНЕНИЕ (ЕС) 2018/554 НА КОМИСИЯТА
   от 9 април 2018 година
   за изменение на Регламент за изпълнение (ЕС) № 412/2013 на Съвета за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1), и по-специално член 9, параграф 5 от него,
   като има предвид, че:

               (1)

               С Регламент за изпълнение (ЕС) № 412/2013 на Съвета (2) беше наложено окончателно антидъмпингово мито върху вноса на керамични съдове и прибори за сервиране или за кухня с произход от Китайската народна република.

               (2)

               На 10 юни 2017 г. китайски производител износител поиска от Комисията да измени Регламент за изпълнение (ЕС) № 412/2013, за да бъде отразено пълното наименование на дружеството на английски, както е посочено в неговия лиценз за извършване на стопанска дейност. Предвид предоставените в тази връзка доказателства Комисията прие искането.

               (3)

               Предвид гореизложеното член 1, параграф 2 от Регламент (ЕС) № 412/2013 следва да бъде съответно изменен.

               (4)

               Настоящия регламент е в съответствие със становището на комитета, създаден с член 15, параграф 1 от Регламент (ЕС) 2016/1036,

         ПРИЕ НАСТОЯЩИЯ РЕГЛАМЕНТ:
   Член 1
   Член 1, параграф 2 от Регламент за изпълнение (ЕС) № 412/2013 се заменя, както следва:

      „2.   Ставката на окончателното антидъмпингово мито, приложимо към нетната цена франко границата на Съюза преди обмитяване, за продукта, описан в параграф 1 и произведен от посочените по-долу дружества, е следната:

                  Дружество

                  Мито (%)

                  Допълнителен код по ТАРИК

                  Hunan Hualian China Industry Co., Ltd; Hunan Hualian Ebillion China Industry Co., Ltd; Hunan Liling Hongguanyao China Industry Co., Ltd; Hunan Hualian Yuxiang China Industry Co., Ltd.

                  18,3

                  B349

                  Guangxi Sanhuan Enterprise Group Holding Co., Ltd

                  13,1

                  B350

                  CHL Porcelain Industries Ltd

                  23,4

                  B351

                  Shandong Zibo Niceton-Marck Huaguang Ceramics Limited; Zibo Huatong Ceramics Co., Ltd; Shandong Silver Phoenix Co., Ltd; Niceton Ceramics (Linyi) Co., Ltd; Linyi Jingshi Ceramics Co., Ltd; Linyi Silver Phoenix Ceramics Co., Ltd; Linyi Chunguang Ceramics Co., Ltd; Linyi Zefeng Ceramics Co., Ltd.

                  17,6

                  B352

                  Guangxi Province Beiliu City Laotian Ceramics Co., Ltd

                  22,9

                  B353

                  Дружествата, посочени в приложение I

                  17,9

                  Всички други дружества

                  36,1

                  B999 “

   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 април 2018 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  Регламент за изпълнение (ЕС) № 412/2013 на Съвета от 13 май 2013 година за налагане на окончателно антидъмпингово мито и окончателно събиране на временното мито, наложено върху вноса на керамични съдове и прибори за сервиране или за кухня с произход от Китайската народна република (ОВ L 131, 15.5.2013 г., стр. 1).